VSK sklep I Cp 1687/2005
Sodna praksa višjih sodišč, 2007-04-30

stroški postopka - nagrada za sestavo vloge - potrebni stroški

Sodišče ni priznalo zahtevanih 300 točk za prvo pripravljalno vlogo, ki se po podatkih v spisu nanaša na dostavo potrdila o plačani taksi, pri čemer tega stroška ni dolžna nositi tožena stranka, saj bi moralo biti potrdilo po zakonu priloženo že k tožbi. Držijo navedbe tožeče stranke, da je istega dne, to je 8.9.2004, poleg dostave potrdila o plačani taksi vložila tudi pripravljalno vlogo, ki se ne nanaša na plačilo takse, zato je zgoraj navedeni zaključek sodišča prve stopnje zmoten.

Pritožbi se ugodi in izpodbijana sodba v 2. točki izreka (glede povrnitve pravdnih stroškov)   s p r e m e n i

tako, da sta toženca dolžna tožeči stranki (poleg dosojenih)  plačati še 165,24 EUR (stopetinšestdeset eurov,  štiriindvajset centov) v 15 dneh po prejemu tega sklepa z zakonskimi zamudnimi obrestmi, ki tečejo od poteka tega roka dalje.

Toženca sta dolžna povrniti tožnici stroške pritožbenega postopka v znesku  117,79 EUR (stosedemnajst eurov, devetinsedemdeset centov) v 15 dneh po prejemu tega sklepa z zakonskimi zamudnimi obrestmi, ki tečejo od poteka tega roka dalje.

Z izpodbijano sodbo je sodišče prve stopnje razsodilo, da se tožencema prepoveduje ovirati tožnico in osebe, ki prihajajo k njej ali odhajajo od nje, pri uporabi dostopa do tožničine hiše, ki pelje od javne ceste K.–M. preko parc. št. 2249/1 k.o. S. na kakršenkoli način, zlasti pa z besednimi napadi in grožnjami s fizičnim obračunom z uporabniki, s postavljanjem različnih fizičnih ovir, kot so traktorji, kamioni, prikolice in druge podobne ovire. Pod 2. točko izreka je sklenilo, da sta toženca dolžna povrniti tožnici pravdne stroške v znesku 175.138,00 SIT z zakonskimi zamudnimi obrestmi od 12.10.2005 dalje do plačila.

Tožeča stranka se po svojem pooblaščencu pravočasno pritožuje zoper sklep o stroških. Navaja, da sodišče prve stopnje tožeči stranki ni priznalo stroškov za prvo pripravljalno vlogo, z obrazložitvijo, da gre za dostavo potrdila o plačani taksi. Tožeča stranka je res dne 1.7.2004 dostavila potrdilo o plačani taksi, vendar se zahtevani stroški ne nanašajo na to potrdilo. Zahtevani stroški se nanašajo na prvo pripravljalno vlogo z dne 8.9.2004, ki jo je sodišče prejelo istega dne in katera se po Odvetniški tarifi točkuje s 300 točkami.

Kot je razvidno iz obrazložitve sodbe glede stroškov, je sodišče prve stopnje tožnici  na predloženi stroškovnik priznalo stroške sodnih taks za tožbo in sodbo v znesku 30.400,00 SIT in zastopanje v pravdi po odvetniku, to je nagrado z 2 % materialnimi stroški ter 20 % DDV v višini 144.738,00 SIT. Ugotovilo je, da skupaj znašajo stroški 175.138,00 SIT. Kot je navedlo, sodišče ni priznalo zahtevanih stroškov za zastopanje v postopku zavarovanja, ker se pravde ne tičejo, pa tudi 300 točk za prvo pripravljalno vlogo, ki se po podatkih v spisu nanaša na dostavo potrdila o plačani taksi, pri čemer tega stroška ni dolžna nositi tožena stranka, saj bi moralo biti potrdilo po zakonu priloženo že k tožbi. Pritožbeno sodišče ugotavlja, da držijo navedbe tožeče stranke, da je istega dne, to je 8.9.2004, poleg dostave potrdila o plačani taksi vložila tudi pripravljalno vlogo, ki se ne nanaša na plačilo takse (na list. št. 13 spisa), zato je zgoraj navedeni zaključek sodišča prve stopnje zmoten. Glede na navedeno je treba tožeči stranki priznati tudi nagrado za to vlogo v višini 300 odvetniških točk, kar skupaj z 20% DDV znaša oz. 165,24 eurov. Glede na to je pritožbeno sodišče sklep o odmerjenih pravdnih stroških spremenilo tako, da je tožencema naložilo, da tožnici povrneta še pravdne stroške v znesku 165,24 eurov, in sicer v 15 dneh po prejemu tega sklepa. Če navedeni znesek ne bi bil plačan v določenem roku sta toženi stranki dolžni plačati od navedenega zneska tudi zakonske zamudne obresti, ki tečejo od poteka določenega roka dalje do plačila (3. točka 365. člena ZPP).

Ker je tožnica s pritožbo uspela, ji morata toženca povrniti tudi njene stroške v zvezi s pritožbenim postopkom v znesku  117,79 eurov v 15 dneh po prejemu tega sklepa. Te stroške predstavlja taksa za pritožbo v znesku 47,57 eurov, nagrada odvetniku za sestavo pritožbe 57,37 eurov (125 točk x 0,4590 EUR), materialni stroški 1,15 eura (2,5 točke) in DDV po stopnji 20% v znesku 11,70 eurov.  Če znesek ne bi bil plačan v določenem roku sta toženi stranki dolžni plačati tudi zakonske zamudne obresti, ki tečejo od poteka določenega roka dalje do plačila  (3. odstavek 165. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.